*Projekts*

LATVIJAS REPUBLIKAS MINISTRU KABINETS

2018. gada\_\_\_.\_\_\_\_\_\_ Noteikumi Nr.\_\_\_\_\_\_

Rīgā (prot. Nr. \_\_\_\_\_\_.§)

Noteikumi par kritērijiem un kārtību, kādā valsts piedalās vispārējās izglītības iestāžu pedagogu darba samaksas finansēšanā vidējās izglītības pakāpē atbilstoši minimāli pieļaujamajam izglītojamo skaitam, un kritērijiem maksimāli pieļaujamajam izglītojamo skaitam

Izdoti saskaņā ar

Izglītības likuma 14. panta 41. un 42. punktu

**I. Vispārīgais jautājums**

1. Noteikumi nosaka:

1.1. minimāli pieļaujamo izglītojamo skaitu un kritērijus maksimāli pieļaujamā izglītojamo skaita noteikšanai 10. klasē un klašu grupā vidējās izglītības pakāpē pašvaldību, valsts augstskolu un privātajās vispārējās izglītības iestādēs;

1.2. kritērijus un kārtību, kādā valsts, ņemot vērā izglītības iestādē iegūtās izglītības kvalitātes rādītājus, piedalās pašvaldību, valsts augstskolu un privāto vispārējās izglītības iestāžu vispārējās vidējās izglītības programmu īstenošanā iesaistīto pedagogu darba samaksas finansēšanā.

2. Noteikumi neattiecas uz Tieslietu ministrijas padotībā esošām vispārējās izglītības iestādēm.

**II. Kritēriji un kārtība valsts budžeta finansējuma piešķiršanai**

3. Valsts piedalāsvispārējās izglītības iestāžu vispārējās vidējās izglītības programmu īstenošanā iesaistīto pedagogu darba samaksas finansēšanā, ja pašvaldību, valsts augstskolu un privātās vispārējās izglītības iestādes izpilda šādus kritērijus:

3.1. izglītojamo skaits, kas ievadīts Valsts izglītības informācijas sistēmā (turpmāk – VIIS) uz kārtējā gada 1. septembri attiecīgajā klasē vai klašu grupā vidējās izglītības pakāpē, ir šāds:

3.1.1.pašvaldības un privātās vispārējās izglītības iestādesvidējās izglītības pakāpes 10. klasē – 22 un vidējās izglītības pakāpes klašu grupā – 120:

3.1.1.1. republikas pilsētās;

3.1.1.2. Ādažu, Babītes, Carnikavas, Garkalnes, Ikšķiles, Inčukalna, Ķekavas, Mārupes, Olaines, Salaspils, Saulkrastu un Stopiņu novados;

3.1.1.3. novadu pilsētās(reģionālās nozīmes attīstības centros),kurās ir divas un vairāk pašvaldības padotībā esošas vidusskolas;

3.1.2. valsts augstskolas vispārējās izglītības iestādē, pašvaldības un privātās vispārējās izglītības iestādes vidējās izglītības pakāpes 10. klasē – 20 un vidējās izglītības pakāpes klašu grupā – 54:

3.1.2.1.pārējos novados, izņemot šo noteikumu 3.1.2. apakšpunktā minētos novadus;

3.1.2.2. novadu pilsētās(reģionālās nozīmes attīstības centros),kurās ir viena valsts ģimnāzija un viena vidusskola vai tikai viena vidusskola;

3.1.3. vispārējās izglītības iestādes vidējās izglītības pakāpes 10. klasē – 12 vai vidējās izglītības pakāpes klašu grupā – 33, ja vispārējās izglītības iestāde īsteno vispārējās vidējās izglītības programmu, pamatojoties uz Latvijas Republikas divpusēju vai daudzpusēju starptautisku līgumu;

3.1.4. normatīvajos aktos noteiktajā pierobežas teritorijā, kas ir Eiropas Savienības ārējā sauszemes robeža, pašvaldības un privātās vispārējās izglītības iestādes, izņemot novadu pilsētas, vidējās izglītības pakāpes 10. klasē – 8 vai vidējās izglītības pakāpes klašu grupā – 22;

3.2. vispārējās izglītības iestādes vispārējās vidējās izglītības programmu īstenošanas kvalitāte spēkā esošajā akreditācijā, kas saskaņā ar normatīvo regulējumu par vispārējās izglītības iestāžu un vispārējās izglītības programmu akreditāciju ir novērtēta ar kvalitātes vērtējuma līmeni, kas nav zemāks par III kvalitātes vērtējuma līmeni (labi), šādos kvalitātes vērtēšanas kritērijos:

3.2.1. mācību saturs;

3.2.2. mācīšanas kvalitāte;

3.2.3. atbalsts mācību darba diferenciācijai;

3.2.4. iekārtas un materiāltehniskie resursi;

3.2.5. fiziskā vide;

3.3. 12. klases izglītojamo kārtoto **obligāto centralizēto eksāmenu (turpmāk – OCE) rezultātu indeksu (turpmāk – indekss)**, kas ir vienāds vai lielāks par 60 procentiem.

4. Izmantojot šo noteikumu pielikumā minētos datus un formulas, Izglītības un zinātnes ministrija (turpmāk – ministrija) katru gadu līdz 15. augustam veic OCE indeksa aprēķinu.

5. Ministrija katru gadu izvērtē vispārējās izglītības iestādes atbilstību šo noteikumu 3.2. un 3.3. apakšpunktā minētajiem kritērijiem un neatbilstības 3.3.apakšpunkta kritērijiem gadījumā līdz kārtējā gada 20. augustam rakstiski informē vispārējās izglītības iestādes dibinātāju un vispārējās izglītības iestādi.

6. Valsts piedalās 100 procentu apmērā vispārējās izglītības iestādes vispārējās vidējās izglītības programmu īstenošanā iesaistīto pedagogu darba samaksas finansēšanā saskaņā ar normatīvo regulējumu par kārtību, kādā ministrija aprēķina un sadala valsts budžeta finansējumu izglītības iestāžu pedagogu darba samaksai, ja vispārējās izglītības iestāde atbilst šo noteikumu 3.2. un 3.3. apakšpunktā noteiktajiem kritērijiem un VIIS reģistrēto izglītojamo skaits kārtējā gada 1.septembrī ir mazāks par 3.1. apakšpunktā noteiktajiem kritērijiem.

7. Valsts piedalās saskaņā ar normatīvo regulējumu par kārtību, kādā ministrija aprēķina un sadala valsts budžeta finansējumu izglītības iestāžu pedagogu darba samaksai, vispārējās izglītības iestādes vispārējās vidējās izglītības programmu īstenošanā iesaistīto pedagogu darba samaksas finansēšanā:

7.1. 100 procentu apmērā līdz nākamā gada 31. augustam, ja vispārējās izglītības iestāde neatbilst šo noteikumu 3.2. un 3.3. apakšpunktā noteiktajiem kritērijiem;

7.2. 50 procentu apmērā no paredzētā valsts finansējuma no nākamā gada 1.septembra līdz aiznākamā gada 31.augustam, ja VIIS reģistrēto izglītojamo skaits kārtējā gada 1.septembrī ir lielāks vai vienāds par 3.1. apakšpunktā noteiktajiem kritērijiem, bet vispārējās izglītības iestāde otro gadu pēc kārtas neatbilst kādam no šo noteikumu 3.2. un 3.3. apakšpunktā noteiktajiem kritērijiem.

8. Valsts nepiedalās vispārējās izglītības iestāžu vispārējās vidējās izglītības programmu īstenošanā iesaistīto pedagogu darba samaksas finansēšanā, ja VIIS reģistrēto izglītojamo skaits kārtējā gada 1.septembrī:

8.1. ir mazāks par 3.1. apakšpunktā noteiktajiem kritērijiem un vispārējās izglītības iestāde otro gadu pēc kārtas neatbilst kādam no šo noteikumu 3.2. un 3.3. apakšpunktā noteiktajiem kritērijiem;

8.2. ir lielāks vai vienāds par 3.1. apakšpunktā noteiktajiem kritērijiem un vispārējās izglītības iestāde trešo gadu pēc kārtas neatbilst kādam no šo noteikumu 3.2. un 3.3. apakšpunktā noteiktajiem kritērijiem.

**III. Kritēriji maksimāli pieļaujamā izglītojamo skaita noteikšanai klasē un klašu grupā**

9. Maksimāli pieļaujamo izglītojamo skaitu vispārējās izglītības iestādes vidējās izglītības pakāpes klasē un vidējās izglītības pakāpes klašu grupā nosaka vispārējās izglītības iestādes vadītājs, ņemot vērā:

9.1. normatīvajos aktos par higiēnas prasībām noteikto minimālo platību viena izglītojamā vietai mācību telpā, ķīmijas un fizikas kabinetā, mājturības un tehnoloģiju kabinetā, sporta zālē un datorklasē;

9.2. vispārējās izglītības iestādes pedagoģiskā un atbalsta personāla pieejamību. Šādā gadījumā maksimālais izglītojamo skaits klasē un klašu grupā nedrīkst pārsniegt izglītojamo skaitu, kas noteikts atbilstoši šo noteikumu 9.1. apakšpunktam.

**IV. Noslēguma jautājumi**

10. Vispārējās izglītības iestāde, izņemot privāto vispārējās izglītības iestādi, līdz 2020. gada 31. augustam nodrošina, ka:

10.1. iegūstot izglītību klātienē:

10.1.1. novada vispārējās izglītības iestādē (izņemot šo noteikumu 10.1.2. apakšpunktā minēto novadu pilsētas un šo noteikumu 10.1.3. apakšpunktā minētos novadus) izglītojamo skaitu 10. klasē un kopējo izglītojamo skaitu 10. – 12. klasē nosaka vispārējās izglītības iestādes dibinātājs;

10.1.2. novada pilsētas – Aizkraukles, Alūksnes, Balvu, Bauskas, Cēsu, Dobeles, Gulbenes, Krāslavas, Kuldīgas, Limbažu, Līvānu, Ludzas, Madonas, Ogres, Preiļu, Saldus, Siguldas, Smiltenes, Talsu, Tukuma un Valkas – vispārējās izglītības iestādē izglītojamo skaits 10. klasē ir ne mazāks par 18 vai kopējais izglītojamo skaits 10. – 12. klasē ir ne mazāks par 48;

10.1.3. Ādažu, Babītes, Carnikavas, Garkalnes, Iecavas, Ikšķiles, Inčukalna, Ķekavas, Lielvārdes, Mārupes, Olaines, Ozolnieku, Salaspils, Saulkrastu un Stopiņu novada vispārējās izglītības iestādē izglītojamo skaits 10. klasē ir ne mazāks par 18 vai kopējais izglītojamo skaits 10. – 12. klasē ir ne mazāks par 48;

10.1.4. republikas pilsētas vispārējās izglītības iestādē izglītojamo skaits 10. klasē ir ne mazāks par 22 vai kopējais izglītojamo skaits 10. – 12. klasē ir ne mazāks par 58;

10.2. iegūstot izglītību neklātienē un tālmācībā:

10.2.1. novada vispārējās izglītības iestādē (izņemot šo noteikumu 9.2.2. apakšpunktā minēto novadu pilsētas un šo noteikumu 9.2.3. apakšpunktā minētos novadus) izglītojamo skaits 10. klasē ir ne mazāks par 12 vai kopējais izglītojamo skaits 10. – 12. klasē ir ne mazāks par 32;

10.2.2. novada pilsētas – Aizkraukles, Alūksnes, Balvu, Bauskas, Cēsu, Dobeles, Gulbenes, Krāslavas, Kuldīgas, Limbažu, Līvānu, Ludzas, Madonas, Ogres, Preiļu, Saldus, Siguldas, Smiltenes, Talsu, Tukuma un Valkas – vispārējās izglītības iestādē izglītojamo skaits 10. klasē ir ne mazāks par 18 vai kopējais izglītojamo skaits 10. – 12. klasē ir ne mazāks par 48;

10.2.3. Ādažu, Babītes, Carnikavas, Garkalnes, Iecavas, Ikšķiles, Inčukalna, Ķekavas, Lielvārdes, Mārupes, Olaines, Ozolnieku, Salaspils, Saulkrastu un Stopiņu novada vispārējās izglītības iestādē izglītojamo skaits 10. klasē ir ne mazāks par 18 vai kopējais izglītojamo skaits 10. – 12. klasē ir ne mazāks par 48;

10.2.4. republikas pilsētas vispārējās izglītības iestādē izglītojamo skaits 10. klasē ir ne mazāks par 22 vai kopējais izglītojamo skaits 10. – 12. klasē ir ne mazāks par 58.

11. Lai nodrošinātu atbilstību šo noteikumu 6., 7. un 8. punktā minētajiem nosacījumiem, vispārējās izglītības iestāde ievēro nosacījumu, ka:

11.1. no 2020. gada 1. septembra līdz 2024. gada 31. augustam OCE indekss ir vienāds vai lielāks par 40 procentiem;

11.2. no 2025. gada 1. septembra līdz 2029. gada 31. augustam OCE indekss ir vienāds vai lielāks par 50 procentiem.

12. No 2025. gada 1. septembra, vērtējot vispārējās izglītības iestādes atbilstību šo noteikumu 6., 7. un 8. punkta nosacījumiem, tiek ņemts vērā 3.2. apakšpunktā minētais kritērijs.

13. Noteikumus attiecībā uz privātajām vispārējās izglītības iestādēm piemēro no 2020. gada 1. septembra.

14. Noteikumi stājas spēkā 2018. gada 1. septembrī.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa